जीवन दे निक्के-निक्के चित्र जेह्ड़े उन्दियें क्हानियें दा आधार न, स्हाढ़े पर इक गहरा असर छोड़ी जन्दे न ते असें गी केईं गल्लां सोचने पर मजबूर करी ओड़दे न। परशामें’ दे क्हानीकार दा इक बड्डा गुण, जेह्ड़ा उसदी सफलता दा रहस्य ऐ, जे ओ आपूं कक्ख नईं आखदा। छड़ा कुसै चीजा जां परिस्थिति गी, जेकी उसी लभदी ऐ, पाठक दे अग्गें आनी खडेरदा ऐ ते फी दौनें गी आमने सामने करियै ओ आपूं पिच्छें हटी जन्दा ऐ। इस कन्ने उन्दी क्हानी च कलात्मक संयम ते औंदा गै ऐ, जिस दी केइयें डोगरी क्हानी-कारें च थोड़ ऐ पर ओदे कन्ने क्हानी च इक प्रमाणिकता बी उठी औन्दी ऐ ते लेखक गी अपनी गल्ल मनाने आस्तै खिच्च-ध्रूड़ नईं करनी पौन्दी। ‘परशामें’ नां दी क्हानी च बुआ जानकी जेल्लै अपना चिट्टा फर्द, जेह्ड़ा उसने शाहनी कोल बन्दै रक्खेदा हा, शाहनी दी कोठी च बड़ियै चोरी-चोरी उप्पर लेई लैन्दी ऐ तां चानचक्क उप्परा शाहनी उठी औंदी ऐ। बुआ गो तरेली आई जन्दी ऐ। क्हानीकार ने बुआ दी मानसिक हालता पर कोई लम्मी-चौड़ी टिप्पनी करने दा लोड़ नईं समझी। पाठकें दे सामनै उसने जियां आखो इक रहस्य उप्परा पर्दा चुक्केआ ते फी आपूं ओह्लै होई गेआ। ए संकेतात्मकता क्हानी दे प्रभाव गी काफी बधाई ओड़दी ऐ। लेखक ने इक स्थिति दे बारे च पाठक गी प्रमाण देई दित्ता ऐ जिस दा सार ओ आपूं कड्ढी सकदा ऐ। इसी अस ‘डोकूमेन्टरी स्टाईल’ दा नां देई सकने आं जेह्ड़ा डोगरी क्हानी दे खेतर च इक नमां प्रयोग ऐ।